

**Αθήνα, 15 Οκτωβρίου 2025**

**Ερώτηση**

**Προς κ. Υπουργό Κοινωνικής Συνοχής και Οικογένειας**

**Θέμα:** Κίνδυνος λουκέτου στις δομές πρόληψης και καταπολέμησης της έμφυλης βίας και στην γραμμή SOS 15900. Απαιτείται τώρα άμεση και μόνιμη λύση!

Δυστυχώς για ακόμα μία φορά γινόμαστε μάρτυρες της πλήρους αδιαφορίας της κυβέρνησης όσον αφορά το ζήτημα της ενδοοικογενειακής και εν γένει της έμφυλης βίας με θύματα χιλιάδες γυναίκες, καθώς αφήνει κρίσιμες δομές για την πρόληψη και την αντιμετώπιση της έμφυλης βίας (44 Συμβουλευτικά Κέντρα, 20 Ξενώνες Φιλοξενίας και Γραμμή SOS 15900) και τους εργαζόμενους σε αυτές, στον αέρα.

Συγκεκριμένα, σύμφωνα με την καταγγελία του Πανελλήνιου Σωματείου Εργαζομένων στο Δίκτυο των Δομών για την πρόληψη και την καταπολέμηση της έμφυλης βίας της Γ.Γ.Ι.Α.Δ, μετά από 13 χρόνια, οι δομές αυτές μπορεί να κλείσουν, αφού στις 31/12/2025 λήγει η χρηματοδότησή τους από τα ευρωπαϊκά προγράμματα. Είναι δε άκρως ανησυχητικό ότι παρά τις δεσμεύσεις της πολιτικής ηγεσίας του Υπουργείο Κοινωνικής Συνοχής και Οικογένειας, δεν έχει παρουσιαστεί ένα σχέδιο βιωσιμότητας από την κυβέρνηση και τους αρμόδιους φορείς για τη διασφάλιση των υπάρχοντος Δικτύου και των εργαζομένων αυτών.

Η πρακτική αυτή της πολιτικής ηγεσίας του Υπουργείου απέναντι σε δομές και υπηρεσίες που προστατεύουν τις γυναίκες από την έμφυλη βία μας είναι γνωστή. Πριν από λιγότερο από ένα χρόνο, στις 7 Νοεμβρίου 2024, βρεθήκαμε με εργαζόμενους στην γραμμή SOS 15900, έξω από το Υπουργείο ώστε να πληρωθούν τα δεδουλευμένα τους. Για πολλοστή φορά. Η δικαιολογία και τότε ήταν η ίδια, φταίει η αλλαγή της προγραμματικής περιόδου του ΕΣΠΑ. Σήμερα φαίνεται ότι η κατάσταση είναι ακόμα χειρότερη. Το Συμβουλευτικό Κέντρο Γυναικών Κομοτηνής, με φορέα διαχείρισης το Κέντρο Ερευνών για Θέματα Ισότητας (ΚΕΘΙ), βρίσκεται ουσιαστικά σε αναστολή λειτουργίας, καθώς το ΚΕΘΙ χωρίς καμία ειδοποίηση δεν ανανέωσε τις συμβάσεις των τριών έμπειρων επιστημονικών στελεχών (ψυχολόγου, κοινωνικής λειτουργού, νομικής συμβούλου), στις 30/9/25, αφήνοντας ακάλυπτες τις ανάγκες των θυμάτων για υπηρεσίες ψυχολογικής, κοινωνικής και νομικής υποστήριξης. Τέλος, παρά τις προειδοποιήσεις των εργαζομένων στον Ξενώνα Φιλοξενίας Κέρκυρας προς το Υπουργείο Κοινωνικής Συνοχής και Οικογένειας για τον κίνδυνο έξωσης και παύσης λειτουργίας της δομής από 1/01/2026, εξαιτίας της χρόνιας αδυναμίας των δημοτικών αρχών να εξασφαλίσουν μια σταθερή στέγη, το Υπουργείο κωφεύει.

**Επειδή** η προπαγάνδα της κυβέρνησης περί προστασίας των θυμάτων έμφυλης βίας δεν μπορεί να κρύψει την πλήρη αδιαφορία της για τις γυναίκες

**Επειδή** χωρίς την αδιάλειπτη λειτουργία των δομών πρόληψης και αντιμετώπισης της έμφυλης βίας θα έχουμε κατάρρευση του δικτύου προστασίας για τα θύματα και κατακόρυφη αύξηση των περιστατικών έμφυλης βίας

**Επειδή** οι δομές αυτές οφείλουν όχι μόνο να συνεχίσουν να λειτουργούν αλλά να ενισχυθούν και η χρηματοδότησή τους να ενταχθεί πια στον εθνικό προϋπολογισμό

**Επειδή** το Υπουργείο Κοινωνικής Συνοχής και Προστασίας εμπαίζει τη Βουλή και τους εργαζόμενους διαβεβαιώνοντας ότι θα βρεθεί μόνιμη λύση για τη χρηματοδότησή τους

**Επειδή** οι εργαζόμενοι σε αυτές δομές δεν μπορούν άλλο να βιώνουν αυτή την εργασιακή ανασφάλεια

**Ερωτάται η κ. Υπουργός:**

1. Γιατί δεν έχει δοθεί ακόμα παράταση της χρηματοδότησης των δομών πρόληψης και αντιμετώπισης της έμφυλης βίας που λήγει σε μόλις 3 μήνες;
2. Ποια είναι τα αποτελέσματα της μελέτης βιωσιμότητας των δομών πρόληψης και αντιμετώπισης της έμφυλης βίας και ποιος ο σχεδιασμός του Υπουργείου;
3. Θα προχωρήσετε επιτέλους στην θεσμική κατοχύρωση όλων αυτών των δομών με παράλληλη μονιμοποίηση του προσωπικού;
4. Θα δώσετε εντολή για ανανέωση των συμβάσεων των 3 έμπειρων έμπειρων στελεχών του Συμβουλευτικού Κέντρου Κομοτηνής ώστε να συνεχιστεί ουσιαστικά η λειτουργία του Κέντρου;
5. Θα δώσετε εντολή ώστε να βρεθεί λύση σχετικά με τη στέγαση του Ξενώνα Φιλοξενίας Κέρκυρας ώστε να μην διακοπεί η λειτουργία του από 1/1/2026;

**Οι ερωτώντες βουλευτές**

Φωτίου Θεανώ

Χαρίτσης Αλέξης

Αναγνωστοπούλου Αθανασία (Σία)

Αχτσιόγλου Ευτυχία (Έφη)

Δρίτσας Θεόδωρος

Ζεϊμπέκ Χουσεϊν

Ηλιόπουλος Αθανάσιος (Νάσος)

Πέρκα Θεοπίστη (Πέτη)

Τζανακόπουλος Δημήτρης

Τζούφη Μερόπη

Τσακαλώτος Ευκλείδης

Φερχάτ Οζγκιούρ